དེ་ཡང་གངས་ཅན་ས་ཡི་ཐིག་ལེ་སྨད་མདོ་ཁམས་སྒང་དྲུག་གི་ཆར་གཏོགས་པའི་འབའ་མི་འགྱུར་ལྷུན་གྲུབ་རབ་བརྟན་ཡུལ་གྱི་ཡ་གྱལ་གླིང་དཀར་གཤིས་ཞེས་པ་རེད།ཕྱིས་གླིང་ཁ་གཤིས་ཞེས་སྐད་ཟུར་ཆགས་རུང་དངོས་གནས་གླིང་དཀར་གཤིས་ཞེས་བོས་ན་སྒྲ་དག་པ་ཡིན་ནོ།གླིང་དཀར་གཤིས་ཞེས་པའི་ས་དེ་ནི་བོད་ཀྱི་གནའ་སྒྲུང་ནང་གི་གླིང་རྗེ་གེ་སར་རྒྱལ་པོའི་གདུང་རྒྱུད་ལས་མཆེད་པའི་མི་རྒྱུད་ཡིན་ཞེས་གླིང་དཀར་གཤིས་ཀྱི་དམངས་ཁྲོད་དུ་བཤད་སྲོལ་ཤིན་ཏུ་ཆེ།ས་མིང་གི་ཐོག་ནས་གླིང་དཀར་གཉིས་ནི་གླིང་དཀར་པོའི་རྒྱུད་དང་།གཤིས་ཞེས་པ་ནི་གཤིས་རྒྱུད་བཟང་བའི་དོན་ཡིན་ཟེར་བ་དང་།དམངས་ཁྲོད་དུ།དཀར་པོ་གླིང་གི་གདུང་རྒྱུད་ཡིན།བུ་ལ་དཔའ་རྒྱུད་ཆད་རྒྱུ་མེད།རྟ་ལ་རྐྱང་རྒྱུད་ཆད་རྒྱུ་མེད།ས་ལ་ཕྱུག་རྒྱུད་ཆད་རྒྱུ་མེད།དགོན་ལ་བླ་རྒྱུ་ཆད་རྒྱུ་མེད།མོ་ལ་མཛེས་རྒྱུད་ཆད་རྒྱུ་མེད།ཅེས་ཡོངས་ཁྱབ་ཏུ་བཤད་སྲོལ་ཡོད།ཚ་ལ་ཆུས་ཀྱི་འབའ་ཆུ་བརྒྱུད་དེ་ཡར་ཕྱིན་ནས་ཚ་ལོའི་གྲོང་གསེབ་ཀྱི་ཉེ་འགྲམ་དུ།གེ་སར་རྒྱལ་པོས་ཁྲུས་གསོལ་གནང་མྱོང་བ་ཡིན་ཞེས་པའི་ཚ་ཆུའི་ཚ་ར་ཞིག་སྟེ།དགུན་ན་ཚ་དྲོད་ཆེ་བ།དབྱར་ལ་བསིལ་ཞིང་དྭངས་བ།གེ་སར་གྱི་བྱིན་མཐུ་ལ་བརྟེན་ནས་རྐང་ལག་གི་ན་ནད་དང་།རྩ་ཚིགས་ཀྱི་ནད་ལ་ཕུན་ནུས་ཆེན་པོ་ཡོད་ཅེས་བཤད།ཚ་ཆུ་དེའི་ཐད་ཀ་ལ་གླིང་རྗེ་གེ་སར་རྒྱལ་པོ་སྐུ་ངོ་མས་མིང་ཐོགས་པའི་དགོན་པ་ཆུང་ཆུང་ཞིག་སྟེ།བཀྲ་ཤིས་དགོན་ཞེས་པ་ཞིག་ཡོད་ཀྱང་ཕྱིས་དུས་ཆག་འཇིག་བྱུང་རྐྱེན་ད་ལྟར་ཤུལ་མལ་ཙམ་ལས་མི་འདུགཚ་ལོ་ནས་ཏྲམ་ཁོག་བར་གྱི་ལམ་གཡོན་ལ།གེ་སར་རྒྱལ་པོའི་ཕྱག་རྗེས་དང་ཞབས་རྗེས།རྟ་ཕོ་རྐྱང་ཆུང་ཁ་དཀར་གྱི་རྨིག་རྗེས་རེད་ཅེས་མིག་ལམ་དུ་གསལ།ཁྱད་པར་དུ་གེ་སར་རྒྱལ་པོས་རལ་གྲི་བཏབ་པ་ལན་མེད་དེ་ཕ་བོང་ཆེན་པོ་ཞིག་ལ་བརྒྱབ་པའི་གྲིའི་རྗེས་མཇལ་རྒྱུ་འདུགདེ་ནས་སྒོ་མོ་ཁ་འབྱེད་པ་བཞིན་ཏྲམ་ཁོག་གི་ཟུར་དུ་སླེབས་པ་དང་།གཡོན་ཕྱོགས་ཀྱི་རི་དམའ་བོ་དེ་ནི་ཡུལ་ལྷ་སྤང་ཐོག་བློན་པོ་བསྟན་འཛིན་ཞེས་པ་དང་།གཡས་ཕྱོགས་ཀྱི་ཤར་ལྷོའི་མཚམས་སུ་གངས་རི་ཏྲམ་ཆེན་ལྷ་ཆེན་དུས་ཤར་ཟེར་བ་གཉིས་ཏེ།གླིང་པས་རྟ་རྒྱུག་རྒྱལ་འཇོག་ལ་རན་པའི་ཚེ།སེང་ལྕམ་འབྲུག་མོ་གླིང་རྗེ་གེ་སར་རྒྱལ་པོའི་ཆིབས་རྟ་རྐྱང་ཆུང་ཁ་དཀར་འཚོལ་ཡོང་བ་མ་རྙེད་པ་ན།འབྲུག་མོས་ཕ་བོང་ཆེན་པོ་ཞིག་གི་ཐོག་ལྷ་བསང་བཏང་སྟེ།ལྷ་ཀླུ་གཉན་གསུམ་དང་།ཡུལ་ལྷ་གཞི་བདག་རྣམས་དཔུང་རོགས་བཀུག་པའི་ཐོག་དེ་ནས་ལྷ་ཀླུ་གཉན་གསུམ་དང་ཡུལ་ལྷ་འདི་གཉིས་ཀྱི་རོགས་རམ་ལ་བརྟེན་ནས་རྟ་མཆོག་རྙེད་པ་རེད་ཅེས་དམངས་ཁྲོད་དུ་བཤད་སྲོལ་ཡོད་པ་མ་ཟད།འབྲུག་མོའི་བསང་ར་ཞེས་ད་ལྟ་ཡང་མིག་ལམ་དུ་མཇལ་རྒྱུ་ཡོད།དེ་ནས་མགོ་བོ་ཡར་བཏེགས་ཏེ་ཤར་ཕྱོགས་ཀྱི་གངས་རི་ལ་བལྟས་པ་ན།བྲག་ཅན་རྒྱལ་པོ་ཞེས་པ་ནི་གེ་སར་ནོར་བུ་དགྲ་འདུལ་དེ་ཁྲི་ཐོག་བཞུགས་འདྲ།བྲག་གཅལ་རྒྱལ་པོ་ཞེས་རྒྱལ་མོས་སྲས་བུ་པང་ལ་འཁུར་འདྲ་ཞིག་མིག་ལམ་དུ་གསལ།དཀྱིལ་ན་གངས་རིའི་དབྱིབས་གཟུགས་ལས་ཐོན་པའི་སངས་རྒྱས་སྨན་བླ་མཆེད་བརྒྱད།བྱང་ན་གཏེར་སྟོན་བདུད་འདུལ་རྡོ་རྗེ།ཤར་ལྷོའི་མཚམས་ལ་འདྲེ་གནོན་ཕྱུགས་ཡག་དང་གནམ་མཐིལ་ཚེ་རིང་མཆེད་ལྔ་བཅས།དུས་བཞི་ཁ་བས་བསྐོར་ཞིང་བལྟས་ན་རྔམ་ཞིང་བརྗིད་པ་ནི་འདི་ལྟར་སྟེ།རི་མགོ་ཐམས་ཅད་སེང་ཆེན་འགྱིང་བ་འདྲ།རི་སྐེད་ཐམས་ཅད་སྟག་མོ་མཆོང་བ་དང་།རི་མཐའ་ཁྲོ་མོས་གཡུ་རལ་བསིགས་པ་སྣང་།ཨེ་མ་འདི་འདྲའི་བརྗིད་ཉམས་ལྡན་པའི་གནས།མགོན་པོ་འཇམ་དབྱངས་ཀྱིས་ཀྱང་བརྗོད་མི་ལང་།།ཏྲམ་ཁོག་ནི་སྤང་ཐང་ཡངས་ཤིང་བདེ་བ།དབྱར་ན་རྩྭ་དང་རྩི་ཏོག་བཟང་བ།ཆུ་འཛོམས་པ།བཤད་སྲོལ་དུ་འཇང་གླིང་གཡུལ་འགྱེད་བྱས་པའི་དུས་སུ་གླིང་པའི་དམག་སྒར་རྒྱག་ས་གཙོ་བོ་ཞིག་ཡིན་ཟེར་བ་མ་ཟད།ཡངས་པའི་སྤང་ཐང་ཐོག་ག་ས་གང་དུ་རྡོ་ཕ་བོང་འདུག་པས།དེ་རྣམས་ནི་གླིང་པའི་དཔའ་ཐུལ་རྣམས་ཀྱིས་འུར་རྡོ་ལས་གཡུག་ཡོང་བ་རེད་ཟེར།དེའི་ནང་ནས་ཕ་བོང་ཆེན་པོ་ཞིག་འདུག་པ་ནི།གླིང་དམག་འཇང་ལ་བསྐྱོད་གྲབས་བྱེད་པའི་ཚེ་ན།ཕ་བོང་འདིའི་འགྲམ་དུ་གླིང་པས་དམག་ཚོགས་བསྡུ་རུབ་བྱེད་ཅིང་གླིང་རྗེ་གེ་སར་རྒྱལ་པོས་དཔའ་ཐུལ་རྣམས་དང་དམག་ཚོགས་ལ་དམག་སྐུལ་གནང་བར།རལ་གྲི་བཏབ་པ་ལན་མེད་དེ་གནམ་ལ་འཕྱར་ཏེ་ཕ་བོང་དེ་ལ་ལན་གཉིས་གཡུག་པ་ན།ཕ་བོང་དེ་གྲི་ཡིས་མར་གཏུབ་པ་བཞིན་དུམ་བུ་གསུམ་དུ་གྱུར་ཏེ།གེ་སར་རྒྱལ་པོས་འཇང་ས་ཐང་རྒྱལ་པོ་དེ་ཕ་བོང་འདི་ལྟར་ཞིག་མ་བྱུང་ཚེ།གླིང་དམག་ཕྱིར་གླིང་ལ་མི་ལོག་ཐག་ཆོད་ཡིན་ཞེས་གསུངས་པའི་བཤད་སྲོལ་སྣང་།དེ་ཡི་ཉེ་འདབས་ན་གེ་སར་གྱི་ཆིབས་རྟ་བཏགས་པའི་འདོགས་རྡོ་ཡིན་ཞེས་པའི་རྡོ་ཤ་མོང་ལྟར་མགོ་སྦོམ་བ།སྐེད་ཕྲ་བ་ཞིག་ཀྱང་འདུགདེ་ནས་ཡར་ཏོག་ཙམ་ཕྱིན་པ་ན་ལྷ་མཚོ་དང་ཉེ་བའི་སར།རྡོ་ཕ་བོང་ཞིག་ཡོད་པས།རྡོ་ཕ་བོང་དེ་ནི་བདུད་ཀྱི་སྒྱུ་མ་ལས་བྱུང་བ་ཡིན་ཟེར་ཞིང་།གེ་སར་གྱིས་བདུད་དེ་དམ་ལ་བཏགས་པ་ན་ཕ་བོང་ལས་ཨ་ཡིག་རང་བྱོན་གསལ་བྱུང་ཟེར།ལོ་མང་གི་ཕྱིས་སུ་རླུང་ཆར་གྱི་རྐྱེན་པས་ཨ་ཡིག་མི་མངོན་པ་གྱུར་ཅིང་།ད་ལྟར་ཕ་བོང་དེའི་ཐོག་ཏུ་མ་ཎི་བརྐོས་འདུགདེ་ནས་མཚོ་ཕུ་ལྷ་མཚོའི་འགྲམ་ལ་སླེབས་ཏེ།ལྷ་མཚོ་འདི་ནི་གངས་ཅན་བོད་ཀྱི་ལྷ་མཚོ་ཆེན་མོ་མ་ཕམ་གཡུ་མཚོ་གཉིས་པ་ཞེས་དབུ་ནག་བོད་ཀྱི་ཡུལ་གྲུ་ཀུན་ལ་ཁྱབ་པའི་མཚོ་ཕུ་ལྷ་མཚོ་ཞེས་པ་དེ་རེད།མཚོ་མོ་སྒོར་ཞིང་ཡངས་ལ་གཏིང་མཐའ་མེད་པ།ཁ་དོག་ལྗང་པ།ཉི་མ་ཤར་བའི་ཚེ་མཚོ་མདོག་ཡིན་ནམ་གནམ་མདོག་ཡིན་མ་ངེས་པ།མཚོ་མོའི་ཤར་དང་བྱང་དང་ལྷོ་གསུམ་ལ་རྔམ་བརྗིད་ལྡན་པའི་གངས་རི་དང་།དེ་ལ་གནས་པའི་ཤྭ་བ་དང་རྒོ་བའི་ཁྱུ་ཚོ།གླ་བ་སོགས་ཡོད་པ་དང་།མཐའ་སྐོར་ལ་ལྗོན་ཤིང་རིན་ཆེན་སྣ་དགུས་བསྐོར་ནས་རྒྱང་ནས་བལྟས་ཚེ།ལྷ་མོ་བ་རྣམས་ཀྱིས་ལྡེམ་ལྡེམ་གྱི་གར་ལ་རོལ་བའི་སྟབས་ལྟ་བུ།དེའི་གསེབ་ན་གཅན་གཟན་སྟག་གཟིག་དོམ་དྲེད་སོགས་རི་དྭགས་སྣ་མིན་འཛོམ་པ་དང་།བྱ་རིགས་སྣ་ཚོགས་ཀྱིས་སྙན་ཞིང་འཇེབས་པའི་གླུ་དབྱངས་སྒྲོག་བཞིན་འདུགམཚོ་འདབས་སུ་སུ་རུའི་ཕུང་པོའི་འགྲམ་ན་བྱ་དཀར་ཚོ་དང་ཚོ།ལྷ་མཚོའི་ནང་དུ་ངང་པས་ཆ་དང་ཆ་བྱས་ནས་ཡུལ་སྐོར་བ་དང་གནས་མཇལ་བ་རྣམས་ལ་དགའ་བསུ་ཞུ་བ་དང་འདྲ།